১৯তম আইফা পুরস্কার
১৯তম আইফা পুরস্কার হল আন্তর্জাতিক ভারতীয় চলচ্চিত্র অ্যাকাডেমি পুরস্কারের ১৯তম আয়োজন, যেখানে ২০১৭ সালের বলিউডের চলচ্চিত্রগুলোকে পুরস্কৃত করা হয়। এই ২০১৮ সালের ২২-২৪ জুন থাইল্যান্ডের ব্যাংককে অনুষ্ঠিত হয়। ২০০৮ সালের পর থাইল্যান্ডে দ্বিতীয়বারের মতো এই অনুষ্ঠানটি অনুষ্ঠিত হয়। অনুষ্ঠানটি সঞ্চালনা করেন করণ জোহর এবং রিতেশ দেশমুখ । তুমহারি সুলু ৭টি মনোনয়ন লাভ করে, এরপর জগ্গা জাসুস ৬টি মনোনয়ন,বরেলি কি বরফি ও নিউটন ৫টি মনোনয়ন লাভ করে। তুমহারি সুলু শ্রেষ্ঠ চলচ্চিত্রের পুরস্কার লাভ করে এবং জগ্গা জাসুস সর্বাধিক ৩টি পুরস্কার অর্জন করে। শ্রীদেবীকে মম চলচ্চিত্রের জন্য মরণোত্তর প্রধান চরিত্রে শ্রেষ্ঠ অভিনেত্রীর পুরস্কারে ভূষিত করা হয়। সীমা পাহওয়া বরেলি কি বরফি এবং শুভ মঙ্গল সাবধান-এ অভিনয়ের জন্য সেরা পার্শ্ব অভিনেত্রী বিভাগে দ্বৈত মনোনয়ন লাভ করেন, কিন্তু মেহের বিজের কাছে পরাজিত হন, যিনি সিক্রেট সুপারস্টার-এ অভিনয়ের জন্য পুরস্কার অর্জন করেন।